AQUA ใช้เงิน 315 ลบ.ซื้อหุ้น TCDC อีก 27.12% รวมถือ 96.13%
AQUA ใช้เงิน 315 ลบ.ซื้อหุ้น TCDC อีก 27.12% รวมถือเพิ่มเป็น 96.13%
24 ก.ย. 2558

บริษัท อควา คอร์เปอเรชั่น  จำกัด (มหาชน) หรือ AQUA ระบุว่า ที่ประชุมคณะกรรมการบริษัทเมื่อวานนี้ อนุมัติการเข้าซื้อหุ้นอีก 27.12% ในบริษัท ไทย คอนซูมเมอร์ ดิสทริบิวชั่น เซ็นเตอร์ จำกัด (TCDC) คิดเป็นมูลค่า 315 ล้านบาท ซึ่งจะทำให้สัดส่วนการถือหุ้นเพิ่มเป็น 96.13% จากเดิมที่ 69.01% เพื่อให้เกิดความคล่องตัวในการดำเนินธุรกิจ โดยจะเป็นการซื้อหุ้นจากผู้ถือหุ้นอื่นจำนวน 5 รายที่ไม่มีความเกี่ยวโยงกับบริษัท
สำหรับ TCDC ประกอบธุรกิจหลักทางด้านคลังสินค้าให้เช่าและให้บริการแก่กลุ่มบริษัท ยูนิลีเวอร์ และมีคลังสินค้าให้เช่า จำนวน 2 คลัง คิดเป็นพื้นที่ให้เช่า 108,800 ตารางเมตร บนที่ดินขนาด 211-0-25 ไร่ โดยแหล่งเงินสำหรับการเข้าซื้อหุ้นเพิ่มใน TCDC จะมาจากแหล่งเงินทุนหมุนเวียนภายในบริษัท
โดยการเข้าซื้อหุ้นเพื่อถือเพิ่มเป็นระดับ 96.13% นั้น จะทำให้เกิดความคล่องตัวในการดำเนินธุรกิจ เนื่องจากไม่มีผู้ถือหุ้นส่วนน้อยเกินกว่า 10% ที่อาจคัดค้านในการประชุมผู้ถือหุ้น ขณะที่ TCDC มีผลการดำเนินงานที่ดี
เนื่องจากเป็นธุรกิจที่มีรายได้แน่นอน และมีความเสี่ยงน้อย ซึ่งการถือหุ้นในระดับดังกล่าวจะทำให้รับรู้ผลการดำเนินงานได้อย่างสมบูรณ์ และหากในอนาคตบริษัทสามารถ spin off บริษัท TCDC เข้าตลาดหลักทรัพย์ฯได้ บริษัทก็จะได้รับผลตอบแทนเพิ่มขึ้นจากส่วนเพิ่มมูลค่าหุ้น
 
 